Spisak osvajača Svjetskog kupa u skijaškim skokovima
Svjetski kup u skijaškim skokovima organizira se od sezone 1979/80. U svakoj sezoni, koja traje od kraja novembra do posljednje trećine marta, održava se određen broj takmičenja. Na tim takmičenjima bodove osvaja 30 skakača; prvo mjesto donosi 100 bodova, a 30. mjesto jedan bod. Bodovi se sabiraju iz takmičenja u takmičenje kako bi se dobio ukupni poredak. Veliki "Kristalni globus", odnosno Svjetski kup osvaja takmičar koji je tokom sezone skupio najviše bodova. Prvi koji je dvaput osvojio Svjetski kup bio je Armin Kogler, u prvoj polovini 1980-ih. Prvi osvajač Svjetskog kupa koji je skakao V-stilom bio je Šveđanin Jan Boklöv u sezoni 1988/89. Najviše ukupnih pobjeda u Svjetskom kupu imaju Matti Nykänen i Adam Małysz, koji su to uspjeli četiri puta. Najveću prednost nad drugoplasiranim na kraju sezone imao je Andreas Goldberger; on je u sezoni 1994/95. imao 636 bodova više od Roberta Cecona. S druge strane, najmanja prednost na kraju sezone bila je nula bodova – u sezoni 2014/15. Severin Freund i Peter Prevc skupili su jednak broj bodova (1729), ali je Freund imao šest pobjeda više, pa je "Kristalni globus" pripao njemu. To je i jedini takav slučaj u historiji ovog takmičenja. Sljedeća najmanja razlika bila je deset bodova, koliko je Janne Ahonen imao u sezoni 2003/04. ispred Roara Ljøkelsøya. Najstariji osvajač Svjetskog kupa jest Kamil Stoch (30 godina i 304 dana), a najmlađi Toni Nieminen (16 godina i 303 dana).